by Coen Slabber · Published 12/09/2016 · Updated 08/08/2016
Tema: Die Here is my herder.
Psalm 23 is 'n psalm van vertroue en bevat geen pleidooi nie. Dit manifesteer dieselfde hoop as dié waarmee Psalm 22 eindig. Kenmerkend is die gebruik van simbole. Hierdie psalm kan op verskillende maniere toegepas word. Dit verwys waarskynlik na 'n gewone individu, maar kan ook van toepassing op 'n leier/koning en die gemeenskap as geheel wees.
Vers 1 – 4 pas bymekaar, want hulle bevestig die Here se omgee deur gebruik te maak van die beeld van 'n herder. Vers 5 – 6 gebruik 'n ander beeld vir die gasvryheid van die Here. Die Here
is die herder wat versorg deur die voorsiening wat ons in sy huis ontvang.. Daar is feesviering en vreugde. Aanbidding betrek die hele persoon en is 'n verhouding met die Here wat nie tot die godsdienstige lewe beperk is nie. Die Here is ook ons herder as ons uitgaan in die wêreld met sy gevare en vyandigheid.
Hierdie is 'n baie gewilde psalm by almal – Jode, Katoliek en Protestant. Dit pas by 'n huwelik en ook by 'n begrafnis. Dit beskryf, duideliker as enige ander Skrifgedeelte, die indiwidu se ondervinding van God se genade.
Die beeld van die skaap is waarskynlik meer universeel as enige ander beeld wat gebruik kan word. 'n Skaap is heeltemal afhanklik van sy herder – hy moet hom versorg, lei en beskerm. 'n Mens voel spontaan die skoonheid van groen weivelde, waters waar daar rusplek is en ander aan. Die donkerste kloof is wat vir elke mens voorlê. Dit is die een absolute sekerheid wat ons almal het: ons gaan sterf.
Ons moet onthou dat in die Bybelse tyd die woord herder dikwels 'n aanduiding van die koning was. Die Here is Israel se enigste Koning en daarom word Hy dikwels Israel se Herder genoem. Die digter spreek 'n belydenis uit en hy antwoord op die vraag: Wie is jou koning?